**Predkladacia správa**

             Rada Európskej únie svojím rozhodnutím č. 2015/778 z 18. mája 2015 rozhodla o vedení vojenskej operácie v južnej časti centrálneho Stredomoria s názvom EUNAVFOR MED (ďalej len „operácia“). Poslaním tejto operácie je, v súlade s medzinárodným právom vrátane Dohovoru Organizácie Spojených národov o morskom práve, viesť vojenskú operáciu krízového riadenia, ktorá prispeje k rozloženiu obchodného modelu sietí prevádzania ľudí a obchodovania s ľuďmi v južnej časti centrálneho Stredomoria, a to prostredníctvom systematického úsilia o identifikáciu, zaistenie a likvidáciu plavidiel a aktív, ktoré prevádzači alebo obchodníci s ľuďmi využívajú alebo v prípade podozrenia môžu využívať. Rozhodnutím Rady Európskej únie č. 2015/972 z 22. júna 2015 bol schválený operačný plán a pravidlá nasadenia pre túto operáciu.

 O rozšírení úloh operácie, predĺžení platnosti jej mandátu do 27. júla 2017 a zmene jej názvu na operáciu EUNAVFOR MED Sophia rozhodla Rada Európskej únie svojím rozhodnutím č. 2016/993 z 20. júna 2016. Úlohy operácie sa tak rozšírili o poskytovanie výcviku líbyjskej pobrežnej stráži a námorníctvu. Operácia okrem toho prispieva k predchádzaniu obchodovania so zbraňami v dohodnutom operačnom priestore. Napriek skutočnosti, že operácia disponuje mandátom len do 27. júla 2017, na základe prebiehajúcich diskusií v rámci Európskej únie je možné predpokladať, že mandát operácie bude opätovne predĺžený. V prípade operácií pod velením medzinárodných organizácií sa uplatňuje forma predlžovania času ich trvania tak, aby tieto rozhodnutia zohľadňovali najmä pokračujúcu opodstatnenosť plnenia operačných úloh aj v ďalšom období. Zahájenie procesu predĺženia mandátu predmetnej operácie sa očakáva v mesiaci apríl 2017.

 Príslušníci Vojenskej polície Ministerstva obrany Slovenskej republiky, ktorí sa na účel vysielania mimo územia Slovenskej republiky považujú za príslušníkov ozbrojených síl Slovenskej republiky, budú v uvedenej operácii plniť úlohy zásahového tímu lode pod vlajkou Nemeckej spolkovej republiky.

 Dĺžka pôsobenia do 10 príslušníkov ozbrojených síl Slovenskej republiky v uvedenej operácii je určená na dve rotačné obdobia, z toho každé predstavuje 6 mesiacov, pričom ich vyslanie do operácie sa predpokladá v mesiaci august 2017.

 Materiál sa predkladá v súlade s čl. 86 písm. k) Ústavy Slovenskej republiky, na základe ktorého podlieha súhlasu Národnej rady Slovenskej republiky každé vyslanie príslušníka ozbrojených síl Slovenskej republiky na plnenie úloh mimo územia Slovenskej republiky, ak toto vyslanie nepatrí podľa Ústavy Slovenskej republiky do vymedzenej právomoci vlády Slovenskej republiky.

 S predloženým návrhom vyslovila súhlas Bezpečnostná rada Slovenskej republiky a nadväzne po prerokovaní ho schválila vláda Slovenskej republiky na svojej 53. schôdzi 5. apríla 2017 uznesením č. 150/2017.